შანლიურფა
შანლიურფა (თურქ. Şanlıurfa) ასევე ცნობილია ურფას სახელით — ქალაქი თურქეთში, სამხრეთ ანატოლიის რეგიონში, შანლიურფის პროვინციის ადმინისტრაციული ცენტრი. 1980 წლის მონაცემებით ცხოვრობდა 148 ათასი მცხოვრები, 2012 წლის აღწერის მონაცემებით კი — 526 247. ქალაქის ფართობი 3 668,76 კმ²-ია. შანლიურფა საკუთარი პროვინციის ზუსტად ცენტრში მდებარეობს. შესაბამისად, იგი არ ესაზღვრება არც ერთ პროვინციას. თუმცა, ესაზღვრება საკუთარი პროვინციის რვა ქალაქს: ბიოზოვას, ჰილვანს, სივერექს, ვირანშეჰირს, ჯეილანფინარს, ჰარანს, აქჩაქალესა და სურუჩს. ქალაქ შანლიურფას და მთელი პროვინციის მოსახლეობის დიდი ნაწილი არის ეროვნებით ქურთი. ქურთების გარდა შანლიურფაში, აგრეთვე ცხოვრობენ თურქები, ებრაელები და სომხები. არის საავტომობილო გზების კვანძი, მოქმედებს აეროპორტი, განვითარებულია კვების მრეწველობა და ვაჭრობა.